**Evan, a minden6ó**  
(Evan allmighty)  
színes magyarul beszélő amerikai vígjáték, 95 perc, 2007  
Dolby Digital  
rendező:  Tom Shadyac  
szereplő(k): Steve Carell, Morgan Freeman

**Filmleírás:**  
Egy feladat, egy megbízatás mindig felelősséggel jár. Sokszor szeretnénk a legjobban elvégezni a ránk bízott munkát, s ebben Isten segítségét is kérjük. De mindig komolyan gondoljuk? Mit teszünk, ha olyan feladat áll előttünk, amihez fel kell adni megszokott életvitelünket, amihez nem érezzük elég erősnek magunkat?  
A Vízözön történetének modern feldolgozása áll előttünk ebben a filmben, mely humoros, bájos, ugyanakkor lehetőséget ad a tálentumainkkal, s azok használatával való közös gondolkodásra.

Korosztályi javaslat: 10-14 éves kor között  
**Földolgozási javaslatok**  
**Téma1**.: Tálentumaink  
**Megfigyelési szempontok:**

* Milyen feladata volt Evannak a környezete szerint/ önmaga szerint/ Isten szerint?
* Mi miatt volt nehéz Evannak végrehajtani a feladatát?
* Szedjük össze Evan képességeit a film alapján!

**Játék:** Tálentumaink  
**Forrás: -**  
**Körülmények:** -  
**Eszközök:** Annyi üres lap mindenki számára ahányan a csoportban vannak.  
**Leírás:** Mindenki számára annyi üres lapocska, ahányan a csoportban vannak. Mindenki egy-egy lapocskát ad majd a többieknek, amelyen az ő tálentumaik közül egy szerepel. Ezt aztán nem kötelező felolvasni, csak ha meg akarja az illető osztani a többiekkel. A játék nagyon jó az önbizalom növelésére, erősítésre.

**Igemagyarázathoz, beszélgetéshez használható bibliai igehelyek:**  
Mt 25,14-30 ― Tálentumok példázata

**Téma2.**: Vízözön történetének feldolgozása  
**Megfigyelési szempontok:**

* Keressük meg azokat a pontokat a filmben, melyek összecsengenek a bibliai vízözön történetével?
* Mik a különbségek a film és a vízözön története között?
* Gyűjtsük össze a hasonlóságokat és különbözőségeket Evan és Noé személye között!

**Játék**: Jegyzőkönyv készítése  
**Forrás:** -  
**Körülmények:** csoportmunka 3-4 fős csoportokban  
**Eszközök:** Biblia, papír, írószer  
**Leírás:** Készítsünk a bibliai vízözön történetéhez jegyzőkönyvet. Minden csoport más-más feladatot kapjon, s egy-egy kijelölt igerészt. Pl: A. csoport: Miből, hány állatot vitt be a bárkába Nóé? B. csoport: Mik voltak a bárka méretei?  
A film és a feladat is jó egy, a vízözön történetével foglalkozó nyári tábor összefoglalásaként.

**Igemagyarázathoz, beszélgetéshez használható bibliai igehelyek:**  
1Móz 6,8-1Móz 9,18